Suomen puolustusvoimien 100-vuotista taivalta juhlistava päiväkäsky kiittää niin veteraaneja kuin puolustusvoimien nykyistä henkilökuntaa.

Niinistön mukaan Suomen turvallisuus kysyy jokaisen suomalaisen panosta. PASI LIESIMAA/IL

Tasavallan presidentti Sauli Niinistö muisti juhlavuottansa viettävää Suomen puolustusvoimia ylipäällikön päiväkäskyllä.

Niinistön antamassa päiväkäskyssä korostetaan puolustusvoimien roolia kansakunnan turvallisuuden ja itsenäisyyden kulmakivenä. Puolustusvoimat on viime vuosina käynyt läpi työläitä uudistuksia, joiden Niinistö näkee onnistuneen.

- Uudistusten tuloksena Suomella on ajanmukaiset, tehokkaat ja kansainväliseen yhteistyöhön kykenevät puolustusvoimat, presidentti kehuu päiväkäskyssä.

Rauhan aikana päiväkäskyjä on totuttu kuulemaan harvemmin: Sauli Niinistön tuore päiväkäsky on lajissaan kolmas. Sotamarsalkka Mannerheim antoi talvisodan aikaan jopa sataneljäkymmentä päiväkäskyä.

Lue Sauli Niinistön päiväkäsky alta kokonaisuudessaan.

Helsingissä 4. päivänä kesäkuuta 2018

Tänä vuonna juhlistamme Suomen puolustusvoimien satavuotista taivalta. Historiansa aikana puolustusvoimat on noussut koko kansamme arvostamaksi itsenäisyyden turvaajaksi ja yhdeksi sen kulmakivistä.

Kriisien ja koettelemusten hetkillä olemme joutuneet ja pystyneet luottamaan omaan kykyymme selviytyä vaaroista. Luottamus ja siitä versova tahto ja kyky ovat kannatelleet Suomea läpi vaikeimpien aikojen. Tähän perintöön ja omaan maanpuolustustahtoomme turvaamme jatkossakin.

Veteraanien sukupolvi teki suuria uhrauksia isänmaamme eteen. Heidän rivinsä harvenevat, mutta heidän perintönsä ei haalene, siitä me olemme vastuussa. Meidän tulee pitää vakaudestamme ja muista kansallisista vahvuuksistamme hyvää huolta. Se on kunniavelkamme kaikille sodassa maataan puolustaneille.

Puolustusvoimien perustehtävä on pysyvä, mutta sen täyttäminen vaatii ajassa elämistä. Viime vuosina puolustusvoimat on käynyt läpi kunnianhimoisen ja paikoin vaikeankin uudistusprosessin. Se on vaatinut koko organisaatioita merkittävää venymistä, mutta on samalla osoittanut puolustusvoimien henkilöstön korkean ammattitaidon ja sitoutumisen Suomen turvaamiseen. Uudistusten tuloksena Suomella on ajanmukaiset, tehokkaat ja kansainväliseen yhteistyöhön kykenevät puolustusvoimat.

Nopeasti muuttuva turvallisuusympäristö asettaa jatkossakin puolustusvoimille yhä uusia haasteita. Työtä Suomen turvallisuuden eteen tulee tehdä herkeämättä. Suomen turvallisuus ja vapaan sekä vakaan yhteiskunnan puolustaminen vaativat jatkossakin paitsi puolustusvoimien, myös jokaisen suomalaisen panosta ja tahtoa.

Lausun vilpittömät kiitokseni itsenäisen Suomen puolustusvoimille ja kaikille kansakuntamme puolustamiseen osallistuneille ja osallistuville suomalaisille.

Puolustusvoimien ylipäällikkö

Tasavallan presidentti

Sauli Niinistö